ตลาดหุ้นเอเชียส่วนใหญ่อยู่ในแดนบวก ขานรับดาวโจนส์ทำนิวไฮ
ตลาดหุ้นเอเชียเช้านี้ส่วนใหญ่อยู่ในแดนบวก ขานรับดาวโจนส์ทำนิวไฮ
9 พ.ย. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ ขานรับดัชนีดาวโจนส์, S&amp;P500 และ Nasdaq ทำสถิติปิดทำนิวไฮในวันเดียวกันเป็นครั้งที่ 27 ของปีนี้ 
ทั้งนี้ดัชนีเฉลี่ยอุตสาหกรรมดาวโจนส์ปิดที่ 23,563.36 จุด เพิ่มขึ้น 6.13 จุด หรือ +0.03% ดัชนี S&amp;P500 ปิดที่ 2,594.38 จุด เพิ่มขึ้น 3.74 จุด หรือ +0.14% และดัชนี Nasdaq ปิดที่ 6,789.12 จุด เพิ่มขึ้น 21.34 จุด หรือ +0.32%
ขณะที่นักลงทุนจับตาร่างกฎหมายปฏิรูปภาษีฉบับของวุฒิสภาสหรัฐ หลังจากที่สภาผู้แทนราษฎรได้เปิดเผยรายละเอียดของร่างกฎหมายดังกล่าวไปแล้วเมื่อสัปดาห์ที่ผ่านมา
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,989.44 จุด เพิ่มขึ้น 75.62 จุด, +0.33% ดัชนี HSI ตลาดหุ้นฮ่องกงเปิดวันนี้ที่ 28,987.79 จุด เพิ่มขึ้น 80.19 จุด, +0.28% ดัชนี KOSPI ตลาดหุ้นเกาหลีใต้เปิดวันนี้ที่ 2,559.93 จุด เพิ่มขึ้น 7.53 จุด, +0.30% ดัชนี FTSE STI ตลาดหุ้นสิงคโปร์เปิดวันนี้ที่ 3,420.26 จุด ลดลง 0.99 จุด, -0.03% ดัชนี FBMKLCI ตลาดหุ้นมาเลเซียเปิดวันนี้ที่ 1,743.73 จุด ลดลง 0.47 จุด, -0.03% ดัชนี SSE Composite ตลาดหุ้นจีนเปิดวันนี้ที่ 3,410.67 จุด ลดลง 4.79 จุด, -0.14% ดัชนี TAIEX ตลาดหุ้นไต้หวันเปิดวันนี้ที่ 10,802.95 จุด ลดลง 16.04 จุด, -0.15%
ทั้งนี้สภาผู้แทนราษฎรได้เปิดเผยร่างกฎหมายปฏิรูปภาษีในสัปดาห์ที่แล้ว และขณะนี้ทางคณะกรรมาธิการยังคงดำเนินการอภิปรายร่างกฎหมายดังกล่าว โดยร่างกฎหมายฉบับนี้ครอบคลุมถึงการปรับลดภาษีเงินได้นิติบุคคลลงสู่ระดับ 20% จากปัจจุบันที่ระดับ 35% และลดจำนวนขั้นบันไดในการคำนวณภาษีเงินได้บุคคลธรรมดา จาก 7 ขั้น เหลือเพียง 4 ขั้น คือ 12%, 25%, 35% และ 39.6%
โดยนักลงทุนจับตาข้อมูลเศรษฐกิจที่สำคัญของสหรัฐในสัปดาห์นี้ ซึ่งได้แก่ จำนวนผู้ขอรับสวัสดิการว่างงานรายสัปดาห์, สต็อกสินค้าคงคลังภาคค้าส่งเดือนก.ย. และความเชื่อมั่นผู้บริโภคเดือนพ.ย.จากมหาวิทยาลัยมิชิแกน
 